کتدیلیک، من و سون گونلر گؤردوگوم ایدولوژیک دارتیشمالار
کتدیلیک، من و سون گونلر گؤردوگوم ایدولوژیک دارتیشمالار
********************************************
من بیر کتدی یم؛ همده یئرلی کؤکلو کتدی ؛ آنلیم آچیق اولاراق بیلهگیمین چؤرهگین یئیهرم. دئیه بیلهرم بوتون دویغو قایناغیم، سؤز داغارجیغیم، یاشام طرزیم ، تام آنلامدا دئمهک ایستهسم: وارلیغیمی اورادان منیمسهییب گؤز آچیب ایلکهلریمین دوزهنین دوزهنلهمیشم.
کند منیم اوچون بیر دالدالاناجاق، سیغیناجاق، گووهنمهک یئری دیر. کندیمیزده گووهندیگیم اینسانلار وار، دوشونجهلی اینشانلار، قانان اینسانلار،چیخارلی اینسانلار بونا باخمیاراق کی کتدیدیرلر، ساوادسیزدیرلار، یاشلی دیرلار، مدرنیته ایلیشگی قورما دستگاهلاریلا تانیش اولمایا بیله بوتون اینسانلاری سئویرلر، اینسانلاری اولدوقلاری کیمی آنلاییرلار. سایقیلی و بیلگین اینسانلارا اولدوقلاری قدهر دهیر وئریرلر؛ اینسانلارین کیم اولدوقلاری، یاشلاری نئچه اولدوغو ؛ هانسی تؤرهمهدن- طایفادان اولدوقلاری؛ وارلی یا وارسیز اولدوقلارینا دئییل دوشونجهسی، آنلاغی و چئورهلریندهکی اینسالارا یئتیردیکلری یاردیملارلا یوروملاییب لاییق اولدوغو یئرده کیمی قالخیزارلار.
آنجاق نه یازیق کی هابیل اولان یئرده قابیلده کسینلیکله تؤرهنهجک؛ بوتون سایدیغیم اؤزللیکلردن قات قات چیرکینینه یییه اولانلاردا وار، قارنی زیغلیلار، دیل آجیلار، دوشونجهسین گلیشدیرمهیهنلر و او گلیشمهیش دوشونجه ایله باشقالارینی قیضاوت ائدنلر ده وار ! نه یازیق کی سایلاری اؤنجه سایدیقلاریمدان قات قات- دا یوخاریدیر!
نئچه ایل اولار بئلنچی قونولارا فیکیر وئریرم؛ بو گونلر سانال اورتاملاردا دا بئله اولوب اینسانلارین قاباریق، چیرکین و کوبوت اوزلری داها چوخ گؤزه چارپیر. سیاست قونوسوندان گوندهلیک داورانیشلاریمیزا کیمی بیر اینجیدیجی مونولوق، اؤزونو حاق سانیب باشقاسینی جهنمین اورتاسینا دوغرو گئتدیگینین فرقینده اولماقلیغی دویانلار، غرور، قضاوت، کوچه باجا ساواشلاری کیمی دسته کئشلیک، حاقدان یانا یوخ منافئعدن یانا اولماقلیق، منیله اولمایان اولمامالیدیر کیمی سونوجلانمالار کیمی چیرکین داورانیشلار دا داها چوخ گؤزه چارپیر.
منجه هر بیر دیالوقون یارارلی سونوجلارا دوغرولانماسینین ایلکهسی دئمک اولار اخلاق قوراللارینا دایاناراق قارشی طرفله سایقیایله داورانماقدیر. هر کس اؤز ایچیندهکی داعش صوفتلیگی بوغوب باشقاسینین بوتون یییه اولدوغو حاقلارا توخونمامالیدیر کی هئچ اؤز ویجدانینین محکمهسینده اولموش اولسادا بئله اؤزونون سوچلامالیدیر. حذف، شانتاژ، یالان ؛ ایفتیرا، اخلاقسیزلیق و بونلارا تای چیرکین توتملر ارادان قالدیریلمیش دورومدا اولمالیدیرلار یوخسا چوخ راحاتجاسینا داغیلماق و محو اولماغا اوغراشماق قاچیریلماز اولار.
هر بیر شخص اینسان فئونومنینین دهیرلری و چیخارلارینی منیمسهییب اؤزون اونلارا لاییق دوروما چاتدیرا بیلهجک قدهر اولا بیلهر؛ سادجه اؤزوندن باشلامالیدیر، اؤزو اولمالیدیر، اؤزویله ساواشیب اؤزونو بیلیم، اخلاق، سایقی و اؤزونون فلسفهسینین یاراقلاریلا یاراقلانمالیدیر. بئلنچی اؤزهل بیرئیلر بسلندیکدن سونرا اونلارین یاشادیقلاری چئوره و آتموسفئرده اونلاردان ائتکیلهنهرک بؤیوک بیر گلیشمهیه دوغرو گئدهجهگینه دریندن اینانیرام.
ح. م - گئجه یاریسی 21 آبان 93
-
- ۹۳/۰۸/۲۱
azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab unk unk